
A vékony kliens számítógép-architektúra Magyar Honvédségben történő alkalmazhatóságának vizsgálata

Napjainkban folyamatosan jelennek meg és akár ugyanilyen gyorsasággal tűnnek el az újabbnál újabb számítógépes technológiák, rendszerek. A különböző technológiák mind-mind új funkciókkal, lehetőségekkel gazdagítják a felhasználási lehetőségeket. Ezek pedig nem csak a mindennapi életünk során kísérnek bennünket, hanem a modern hadviselés megkerülhetetlen velejáróivá is váltak. Napjaink hadszínterei nem korlátozódnak csupán a harcmezőkre, de az információs technológiai fejlődés lehetővé teszi a harctéri katonák számára is egyre több informatikai eszköz felhasználását.
A vékony kliens technológia nem egészen új keletű, azonban a lehetséges felhasználási területei egyre sokasodnak. A modern technológiák megjelenése új löktetett adott a már-már feledésbe merült vékony kliens architektúra felhasználásának.
A dolgozat témája a különböző zárt és nyílt forráskódú operációs rendszerekkel ellátott kliensek katonai célú alkalmazhatóságának vizsgálata. Ennek célja a vékony kliens architektúra részletesebb megismerése, műszaki paramétereik felmérése.



